Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 398/18)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Увс чацаргана/Uvs chatsargana«

EU-nr.: PGI-MN-02143 – 2. juni 2016

BOB ( ) BGB (X)

1. Betegnelse [på BOB eller BGB]

»Увс чацаргана/Uvs chatsargana«

2. Medlemsstat eller tredjeland

Mongoliet

3. Beskrivelse af landbrugsproduktet eller fødevaren

3.1. Produkttype

Kategori 1.6 Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Увс чацаргана/Uvs chatsargana«, almindelig havtorn fra Uvs, betegner bær, hvis latinske navn er Hippophae rhamnoides. Det er en forædlet art af en blomstrende plante i familien Elaeagnaceae.

»Увс чацаргана/Uvs chatsargana« kan have forskellige farver, almindeligvis gul eller orange, men kan også nogen gange være rødlig, flødefarvet eller rødbrun.

Bærret er kendetegnet ved sin duft og størrelse og er ellipseformet eller pæreformet. De ellipseformede bær har en længde på 11-13 mm og en bredde på 8-10 mm. De runde bær (pæreformede) har en diameter på 6-9 mm. Afhængig af deres form vejer de mellem 0,3 og 0,8 g (50-96 g/100 frugter).

Frugtkødet er saftigt, ikke surt, og har en aromatisk duft og en syrlig smag.

Frøene er hvide, brune, sorte eller skinnende brune med en længde på 4-7 mm og en bredde på 2-3 mm og vejer ca. 13 g pr. 1000 frø.

Afhængigt af høsttiden vil bærret om efteråret være saftigt og derfor egnet til fremstilling af juice, eller om vinteren være fuld af fedt, og dermed blive anvendt til olie. Produktets fysiske og organoleptiske egenskaber anføres nedenfor (tabel 1).

Tabel 1.

Fysiske og organoleptiske egenskaber

Typer Smag Duft Vægt (g) Ellipseformet gul Sød og syrlig Syrlig 0,6-0,8 Ellipseformet orange Olieagtig Aromatisk 0,6-0,8 Pæreformet gul Sød Syrlig 0,3-0,4 Pæreformet orange Syrlig olieagtig Syrlig 0,3-0,4

I almindelig havtorn fra Uvs forenes frugtagtige, syrlige og let sødlige aromaer.

Alle bestanddele af »Увс чацаргана/Uvs chatsargana« (frø, frugtkød og skal) er særlig rige på fedt, karotin, vitamin B1 og vitamin C som anført i nedenstående tabel.

Tabel 2.

Næringsbestanddele af frugtkød (friskvægt):

Nr.: Næringsbestanddele Enhed Mindstemængde i almindelig havtorn fra Uvs 1 Fedt % 2,50 2 Protein % 1,4 3 Vitamin C mg/kg 128 4 Vitamin B1 mg/kg 0,84 5 Kulhydrat % 8,9 6 Syre % 0,75 7 Vandindhold % 78,13 8 Karoten mg/100g 2,32

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Specifikke etaper af produktionen, som skal finde sted i det afgrænsede geografiske område: fra plantning til høst.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Emballerede produkter skal mærkes med følgende oplysninger: anvendte råmaterialer, produktets betegnelse, producentens navn og adresse, produktets serienummer, indholdsmængde og pakkenummer, produktionsdato, holdbarhedsperiode og datoen for holdbarhedsperiodens udløb, opbevaringsforhold og næringsindhold.

Produktets emballage og beholdere skal være forsynet med betegnelsen »УВС ЧАЦАРГАНА« og følgende logoer (på engelsk og mongolsk):

4. Kort angivelse af det geografiske områdes afgrænsning

Det geografiske område for fremstilling af »Увс чацаргана/Uvs chatsargana« består af 10 administrative områder (soums) i provinsen Uvs, der er beliggende i det nordvestlige Mongoliet. Der er tale om følgende soums: Davst, Sagil, Turgen, Ulaangom, Tarialan, Naranbulag, Malchin, Zuungovi, Khyargas og Tes. Disse er beliggende inden for 50 km fra Uvs-søens bassin.

5. Tilknytning til det geografiske område

Der er en stærk årsagssammenhæng mellem kvaliteten af »Увс чацаргана/Uvs chatsargana« og den geografiske oprindelse.

Det geografiske område er beliggende i provinsen Uvs. Det geografiske område er omgivet af Altai-bjergene, der med en højde på op til 4000 m omkranser en vid slette med Uvs-søen, som er salt, fordi den er resterne af et hav. Ligesom Det Døde Hav er der ingen fisk eller andet liv i Uvs-søen, men der er store synlige koncentrationer af salt på dens breder.

I Uvs-søens bassin har jordbunden en særlig sammensætning med ekstremt høje mængder af ombyttelig CaO, af MgO og af K2O.

Bassinet har en lav pluviometri, hvilket yderligere øger kalciumkoncentrationen i vand og jordbund. Faktisk vurderes den gennemsnitlige nedbørsmængde til 161,5 mm om året, og der er i gennemsnit syv måneder uden regn om året. Denne lave pluviometri holder på kalcium i jordbunden, da det ikke skylles væk. I modsætning til den lave nedbør er antallet af solskinstimer meget højt.

Om vinteren dækker sneen de sydlige og vestlige bjerge, og på grund af højderne smelter den kun gradvist om foråret og sommeren. Som en følge heraf bringer mange vandløb og floder smeltevand til dyrkningsområderne og fylder grundvandsreservoirer. Idet smeltningen gradvist finder sted, nyder dyrkningsområderne godt af en relativ jævn vandtilstrømning, hvilket gavner udbyttet af »Увс чацаргана/Uvs chatsargana« og bærrenes kvalitet.

»Увс чацаргана/Uvs chatsargana« vokser i et naturligt miljø, som er ekstremt hårdt med temperaturer, der svinger mellem +36 °C om sommeren og -49,6 °C om vinteren. For at kunne modstå disse usædvanligt høje temperaturudsving udvikler »Увс чацаргана/Uvs chatsargana« et højere indhold af olie for at beskytte sig selv og også et højere indhold af karoten og andre stoffer. En undersøgelse har vist, at »Увс чацаргана/Uvs chatsargana« indeholder 2,5 gange mere palmitinsyre sammenlignet med havtorn i andre regioner i Mongoliet.

Plantager med »Увс чацаргана/Uvs chatsargana« har positive miljømæssige virkninger i regionen, da de forebygger sandflugt og ørkendannelse.

Jordbunden i Uvs-bassinet, navnlig dens indhold af kalcium og andre stoffer, og de særligt hårde klimaforhold har indflydelse på de lokale dyrkningsområder omkring Uvs-søen, og de har også en indflydelse på kvaliteten af »Увс чацаргана/Uvs chatsargana«. Der er faktisk et højere udbytte af bær end i andre provinser i Mongoliet (navnlig provinserne Tuv og Selenge). Bærrene, der afgiver olie fra alle sine bestanddele (frø, frugtkød og skal), har også et særligt højt indhold af olie samt store mængder af vitaminer som f.eks. vitamin C, B1, B6 og karoten. Takket være et højt antal solskinstimer udvikler bærrene også en rig aroma.

Oprindeligt var almindelig havtorn et vildt bær, og historisk set indebar den traditionelle nomadelivsstil hos det mongolske folk en specifik diæt. Den bestod hovedsagelig af mejeriprodukter og kød. Som følge heraf var mange mongolere fejlernærede og manglede især vitaminer. Det viste sig, at indbyggerne i regionen Uvs i det vestlige Mongoliet, hvor den almindelige havtorn var endemisk, og indbyggerne spiste den, havde et bedre helbred end andre indbyggere. Dette er en af årsagerne til, at forskning vedrørende vild havtorn begyndte i 1960, og adskillige udvalgte sorter blev plantet i visse dele af provinsen Uvs.

Takket være dens specifikke kvalitet og næringsstoffer har »Увс чацаргана/Uvs chatsargana« også et godt omdømme både nationalt og internationalt.

De særlige egenskaber anerkendes navnlig at lokale forbrugere, men også internationalt, især i Japan og Korea, hvor »Увс чацаргана/Uvs chatsargana« anvendes som råmateriale til fremstilling af økologisk juice og kosmetiske produkter (kilde: »Linking people, places and products« Ts. Enkh-Amgalan, 2009).

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

—

(1) EUT L 343 af 14.12.2012, s. 1.